Illum il-Kummissjoni qed tippubblika sett ta' għodod biex tgħin lill-awtoritajiet nazzjonali u reġjonali jfasslu strateġiji u proġetti għall-integrazzjoni tal-migranti u l-identifikazzjoni tar-riżorsi disponibbli tal-UE. L-għan ta' dan is-sett ta' għodod huwa biex jgħin fl-istabbiliment ta' strateġiji ta' integrazzjoni lokali appoġġjati minn riżorsi tal-UE li jintużaw f'sinerġija, fil-perjodu baġitarju attwali tal-2014–2020. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “L-investiment illum fil-politiki ta' integrazzjoni huwa essenzjali biex jiġi aċċertat li l-Ewropa tibqa' soċjetà prosperuża, koeżiva u inklużiva fil-futur. Din se tkun il-prijorità tagħna fis-snin li ġejjin. Huwa biss permezz ta' integrazzjoni b'suċċess li aħna nistgħu nagħmlu l-migrazzjoni opportunità għal kulħadd, għall-migranti u r-refuġjati, u kif ukoll għas-soċjetajiet tagħna inġenerali.” Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema,Marianne Thyssen, qalet: “L-użu ottimali tal-fondi tal-UE, bħall-Fond Soċjali Ewropew, għandu rwol importanti fl-appoġġ tal-integrazzjoni ta' nies bi sfond migratorju, filwaqt li jkompli jinvesti fil-forza tax-xogħol eżistenti tal-UE. Barra minn hekk, aħna fassalna Għodda ta' Profili tal-Ħiliet li tgħin lil ċittadini ta' pajjiż terz sabiex jippreżentaw il-ħiliet tagħhom fis-suq tax-xogħol Ewropew.” Il-Kummissarju għall-Politika Reġjonali Corina Crețu kkummentat: “L-ambizzjoni tal-UE hija li tbiddel l-isfida tal-migrazzjoni f'opportunitajiet għas-soċjetajiet u l-ekonomiji tagħna. Dan is-sett ta' għodod huwa ħolqa fil-katina; huwa jikkontribwixxi għal integrazzjoni b'suċċess tal-migranti fil-livell lokali, bl-appoġġ tal-UE u r-riżorsi tagħha.” Dan is-sett ta' għodod jidentifika ħames prijoritajiet għal strateġiji ta' integrazzjoni olistiċi, effiċjenti u fit-tul: akkoljenza; edukazzjoni; impjieg; akkomodazzjoni; u aċċess aħjar għas-servizzi pubbliċi. Huwa jelenka l-aktar sfidi urġenti taħt dawn il-ħames prijoritajiet u jissuġġerixxi miżuri adegwati ta' sostenn, kull waħda minnhom imqabbla mal-fond adattat tal-UE. Pereżempju, fil-qasam tal-edukazzjoni, diversi fondi tal-UE jistgħu jintużaw b'mod konġunt sabiex l-iskejjel isiru aktar inklużivi u mhux segregati: faċilitajiet aġġornati u aċċessibbli jistgħu jkunu ffinanzjati mill-Fond Ewropew għall-Iżvilupp Reġjonali (FEŻR). Il-Fond Soċjali Ewropew (FSE) u l-AMIF jistgħu jappoġġaw taħriġ speċjali għall-edukaturi biex igħinhom jegħlbu l-fatt li student ma jibqax jistudja, filwaqt li l-FEAD jista' jipprovdi għajnuna materjali lil studenti fil-bżonn. L-Istati Membri u r-reġjuni għandhom firxa wiesgħa ta' strumenti ta' finanzjament tal-UE għad-disponiment tagħhom li jistgħu jappoġġaw diversi tipi ta' proġetti fil-qasam tal-integrazzjoni - minn għoti ta' korsijiet tal-lingwa u kura tas-saħħa mal-wasla sa għajnuna lill-migranti sabiex isibu xogħol, dar fejn jgħixu u post fis-soċjetà. Dan jinkludi finanzjament taħt il-Fondi Strutturali u ta' Investiment Ewropej (Fondi SIE) il-Fond għall-Ażil, il-Migrazzjoni u l-Integrazzjoni (AMIF) jew il-Fond għal Għajnuna Ewropea għall-Persuni l-Aktar fil-Bżonn (FEAD). Kuntest: Filwaqt li r-responsabbiltà għall-integrazzjoni tinsab primarjament f'idejn l-Istati Membri, fil-Pjan ta' Azzjoni tal-2016 dwar l-Integrazzjoni l-UE stabbiliet miżuri biex jingħataw inċentivi u appoġġ lill-Istati Membri fl-isforzi tagħhom biex jippromwovu l-integrazzjoni ta' ċittadini ta' pajjiż terz. Dan jinkludi finanzjament apposta u strumenti li jindirizzaw il-koeżjoni soċjali u ekonomika fl-Istati Membri. Barra minn hekk, waħda mill-azzjonijiet taħt l-Aġenda Ġdida għall-Ħiliet għall-Ewropa tinkludi t-tħejjija ta' Għodda ta' Profili tal-Ħiliet tal-UE għaċ-Ċittadini ta' Pajjiż Terz, għodda offlajn u onlajn li tagħmilha possibbli għaċ-ċittadini ta' pajjiż terz sabiex jippreżentaw il-ħiliet, il-kwalifiki u l-esperjenzi tagħhom b'mod li jkun mifhum sew mill-impjegaturi, mill-fornituri tal-edukazzjoni u tat-taħriġ u mill-organizzazzjonijiet li jaħdmu mal-migranti madwar l-Unjoni Ewropea kollha. Fir-rieżami ta' nofs it-terminu tal-qafas baġitarju 2014–2020, il-Kummissjoni pproponiet li tiġi introdotta prijorità ġdida għal investimenti fir-regolazzjoni tal-Politika ta' Koeżjoni attwali, ddedikata unikament għall-integrazzjoni tal-migranti. Din għandha l-għan li tiffaċilita l-modifika tal-programmi tal-Politika ta' Koeżjoni biex il-finanzjamenti jiġu diretti mill-ġdid lejn prijoritajiet ġodda li jirriżultaw mill-isfida tal-migrazzjoni. Aktar Informazzjoni: Sett ta' għodod dwar l-użu tal-fondi tal-UE għall-integrazzjoni ta' nies bi sfond migratorju Varar ta' avveniment tas-sett ta' għodod fil-Kumitat Ekonomiku u Soċjali Ewropew @Avramopoulos @MarianneThyssen@CorinaCretuEU @EUHomeAffairs @EU_Social @EU_Regional